Source: https://www.moore-bdr.sk/zmeny-v-zakone-c-4312002-z-z-o-uctovnictve-v-zneni-neskorsich-predpisov-dalej-len-zakon-o-uctovnictve-od-1-1-2016/
Timestamp: 2020-02-17 09:52:53+00:00
Document Index: 13224895

Matched Legal Cases: ['§ 2', '§ 3', '§18', '§20', '§20', '§22', '§23', '§ 25', '§ 25', '§27', '§ 25', '§ 28']

Zmeny v zákone č. 431/2002 Z. z. o účtovníctve v znení neskorších predpisov (ďalej len "zákon o účtovníctve") od 1.1.2016 | BDR, spol. s r.o.
Zmeny v zákone č. 431/2002…
Zákon o účtovníctve bol v roku 2015 novelizovaný zákonom č. 130/2015. Účinnosť uvedeného zákona bola rozdelená do viacerých krokov, pričom časť ustanovení nadobudla účinnosť 1.7.2015, ďalšie ustanovenia tejto novely nadobúdajú platnosť 1.1.2016 a posledná časť zmien nadobúda účinnosť 1.1.2017. V nadväznosti na uvedené Vám prinášame stručný prehľad najvýznamnejších zmien účinných od 1.1.2016.
Definícia podielovej účasti (§ 2 ods. 4)
Podielovou účasťou sa chápe aspoň dvadsaťpercentný podiel na základnom imaní v inej účtovnej jednotke, ktorý je držaný, aby tvoril trvalé prepojenie s touto inou účtovnou jednotkou za účelom prispenia k činnosti účtovnej jednotky.
Doplnenie subjektov, ktorý nemôžu využívať hospodársky rok (§ 3 ods. 8)
Okrem subjektov verejnej správy a fyzických osôb, ktoré vykonávajú samostatnú zárobkovú činnosť nemôžu použiť hospodárky rok ani právnické osoby s majetkovou účasťou štátu, právnické osoby s majetkovou účasťou obce a právnické osoby s majetkovou účasťou vyššieho územného celku.
Výkaz ziskov a strát priebežnej účtovnej závierky (§18 ods. 4)
Novela mení rozsah informácií zverejňovaných vo výkaze ziskov a strát priebežnej účtovnej závierky. Po novom sa v ňom vykazujú informácie od začiatku účtovného obdobia do dňa, ku ktorému sa zostavuje priebežná účtovná závierka za účtovné obdobie a informácie za bezprostredne predchádzajúce účtovné obdobie.
Výročná správa (§20)
Novela zákona o účtovníctve upravuje aj ustanovenia týkajúce sa výročnej správy. V tejto súvislosti novela mení rozsah povinností, ktoré musí audítor overiť vo výročnej správe.
Novela dopĺňa aj nové ustanovenia §20a a 20b, ktoré ustanovujú povinnosť pre veľké účtovné jednotky, ktoré sú obchodnou spoločnosťou alebo subjektom verejného záujmu pôsobiacim v ťažobnom priemysle alebo v klčovaní prirodzených lesov zostavovať a zverejňovať ročnú správu o platbách orgánom verejnej moci. V správe sa nemusia zverejňovať platby jedného druhu v jednom štáte, ak ich súhrnná hodnota je nižšia ako 100 000 €.
Konsolidovaná účtovná závierka (ďalej len „KÚZ“) (§22)
Novela mení povinnosť, kedy materská účtovná jednotka musí zostaviť KÚZ z dôvodu nesplnenia veľkostných podmienok. Navyše materská účtovná jednotka nemá povinnosť zostaviť konsolidovanú účtovnú závierku, ak informácie na zostavenie KÚZ by získala len za cenu neprimerane vysokých nákladov alebo ak podiely v dcérskej účtovnej jednotke drží len za účelom ich predaja.
Lehota na uloženie schválenej účtovnej závierky (§23 ods. 7)
V zmysle tohto ustanovenia, majú účtovné jednotky povinnosť uložiť závierku do registra účtovných závierok najneskôr do jedného roka od skončenia účtovného obdobia, za ktoré sa zostavuje účtovná závierka.
Doplnenie definície obstarávacej ceny (§ 25 ods. 6 písm. a)
Za obstarávaciu cenu sa považuje cena, za ktorú sa majetok obstaral vrátane nákladov súvisiacich s obstaraním a všetky zníženia tejto obstarávacej ceny.
Oceňovanie reprodukčnou obstarávacou cenou (§ 25 ods. 6 písm. b)
Oceňovanie reprodukčnou obstarávacou cenou sa úplne vypúšťa zo zákona a toto oceňovanie bude nahradené reálnou hodnotou definovanou v §27 zákona o účtovníctve.
V súvislosti s tým bol do § 25 doplnený ods. 8 o možnosti ocenenia reálnou hodnotou cenných papierov a podielov určených na predaj (zachytené na účte 063 – Realizovateľné cenné papiere a podiely), ktoré bolo možné v minulosti oceniť len obstarávacou cenou.
Odpisovanie goodwillu a aktivovaných nákladov na vývoj (§ 28 ods. 4)
Goodwill alebo aktivované náklady na vývoj, ktoré vzniknú po 1.1.2016, pri ktorých sa nedá spoľahlivo zistiť alebo odhadnúť životnosť, sa odpíšu najneskôr do piatich rokov od ich obstarania.
Nové postupy účtovania s účinnosťou od 1. 1 2016
Dňa 29.12. 2015 zverejnilo MF SR nové opatrenie upravujúce postupy účtovania a rámcovú účtovnú osnovu pre podnikateľov účtujúcich v sústave podvojného účtovníctva s účinnosťou od 31.12.2015. Okrem iného nové ustanovenia definujú hlavne obsahovú náplň účtov upravujúcich pohľadávky a záväzky v rámci podielovej účasti alebo medzi inak majetkovo prepojenými osobami (062, 066, 351, 355, 361, 365 a 471). Opatrenie ďalej upravuje účtovanie pohľadávok a záväzkov, ak je dlžník v reštrukturalizácii a účtovanie nároku na sponzorské.